

**Metodika pre vypracovanie finančnej analýzy projektu**

**Integrovaný regionálny operačný program**

**2014 – 2020**

**Prioritná os 3: Mobilizácia kultúrneho potenciálu v regiónoch**

**Centralizovaná podpora**

# Úvod

Metodika pre vypracovanie finančnej analýzy projektu Integrovaného regionálneho operačného programu pre prioritnú os 3: Mobilizácia kultúrneho potenciálu v regiónoch (ďalej len „Metodika“) pre centralizovanú podporu definuje ustanovenia o projektoch centralizovanej podpory v kontexte projektom generovaných príjmov.

Predmetom podporených projektov v rámci centralizovanej podpory je vybudovanie infraštruktúry, tzv. kreatívneho centra, v rámci ktorého budú poskytované služby v rôznych programov podpory s cieľom podpory kreatívneho priemyslu v Slovenskej republike. V súvislosti s touto infraštruktúrou budú vznikať príjmy, ktoré je potrebné zohľadniť prostredníctvom finančnej analýzy.

Metodika zohľadňuje osobitné pravidlá dohodnuté s EK ohľadne „ukladania“ čistých príjmov projektu do tzv. fondu budúcej prevádzky, ktorý sa má vytvoriť počas implementácie projektu a ktorý sa použije v ďalších rokoch po ukončení financovania projektu z prostriedkov EŠIF na financovanie pokračovania činnosti Kreatívneho centra.

Metodika ďalej stanovuje pravidlá pre posúdenie udržateľnosti projektu v horizonte referenčného obdobia.

Metodika je určená pre subjekty zapojené do implementácie Integrovaného regionálneho operačného programu 2014 – 2020 (ďalej aj „IROP“ a „OP“), t.j. žiadateľov a prijímateľov.

## Zoznam skratiek

Tabuľka 1: Zoznam skratiek

|  |  |
| --- | --- |
| Skratka | Význam |
| COV | celkové oprávnené výdavky |
| DPH | daň z pridanej hodnoty |
| EK | Európska komisia |
| EŠIF | Európske štrukturálne a investičné fondy |
| EÚ | Európska únia |
| FA | finančná analýza |
| KC | kreatívne centrum |
| MS | monitorovacia správa |
| NFP | nenávratný finančný príspevok/o |
| IROP | Integrovaný regionálny operačný program |
| PO | prioritná os |
| RO | riadiaci orgán |
| SO | sprostredkovateľský orgán pre Integrovaný regionálny operačný program, prioritná os 3 |
| ŽoNFP | žiadosť o poskytnutie nenávratného finančného príspevku |
| ŽoP | žiadosť o platbu |

V kontexte pojmu „žiadateľ“ ide spravidla o pokyny k vypracovaniu ex-ante finančnej analýzy.

V kontexte pojmu „prijímateľ“ ide spravidla o pokyny k vypracovaniu ex-post finančnej analýzy.

V každom prípade je pojem žiadateľ, resp. prijímateľ vzťahovaný k tomu istému subjektu. Niektoré pokyn k vyplneniu finančnej analýzy sú odlišné pre žiadateľa (ex-atne) a prijímateľa (ex-post) pri vypracovaní finančnej analýzy projektu.

## Právny rámec

Metodika v oblasti EŠIF v programovom období 2014 – 2020 vychádza najmä z nasledovných dokumentov:

* Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde zahrnuté do spoločného strategického rámca a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde Európskom námornom a rybárskom fonde a ktorým sa zrušuje nariadenie Rady (ES) č. 1083/2006 (ďalej aj „všeobecné nariadenie“);
* Nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde pre regionálny rozvoj a ciel Investície pre rast a zamestnanosť, a ktorým sa zrušuje nariadenie Rady (ES) č. 1080/2006;
* Delegované nariadenia Komisie (EÚ) č. 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013;
* Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy;
* Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (ďalej len „Omnibus“);
* Metodický pokyn Centrálneho koordinačného orgánu č. 7 k vypracovaniu finančnej analýzy projektu, analýzy nákladov a prínosov projektu a finančnej analýzy žiadateľa o NFP v programovom období 2014 – 2020 z 5.2.2015;
* „Conform letter“ - List DG Competition č. COMP/H1/MP/ - (2017) 30609 zo dňa 27.3.2017 potvrdzujúci minimálne podmienky pre stimulovanie zamestnanosti a rastu zamestnanosti prostredníctvom kreatívnych centier v Slovenskej republike zaručujúce, že nebude vlastníkovi/prevádzkovateľovi kreatívneho centra realizáciou projektu poskytnutá žiadna výhoda a že kreatívne centra budú poskytovať služby konečným užívateľom (fyzickým osobám, podnikom MSP), ktorí budú jedinými príjemcami akejkoľvek výhody[[1]](#footnote-1);
* Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov;
* Zákon č. 431/2002 Z. z. o účtovníctve v znení neskorších predpisov (ďalej aj „zákon o účtovníctve“);
* Zákon č. 595/2003 Z. z. o dani z príjmov v znení neskorších predpisov (ďalej aj „zákon o dani z príjmov“);
* Zákon č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“).

## Definície základných pojmov

**Bežné ceny** – ceny skutočné v konkrétnom čase. Jedná sa o ceny, ktoré z časového hľadiska zahŕňajú účinky inflácie/deflácie, t.j. ide o ceny, ktoré sa spravidla v čase menia. Plynutím času (rokov) sa bežná cena od stálej ceny spravidla stále viac a viac líši v dôsledku účinkov inflácie/deflácie. Bežná cena a stála cena sú totožné v konkrétnom čase - vo východiskovom bode. Bežná cena sa v čase nemení len zriedkavo napr. ak je cena investície zafixovaná zmluvou s dodávateľom, lehotou viazanosti ponuky alebo vývojom na trhu. Pri finančnej analýze predstavujú bežné ceny zistené v roku „n“ stále ceny tohto roku. K tomuto roku sa viažu všetky stále ceny použité vo finančnej analýze.

**Čisté príjmy** – predstavujú toky hotovosti, ktorú užívatelia platia priamo za tovary alebo služby zabezpečené v rámci operácie, ako napríklad náklady, ktoré priamo znášajú užívatelia za využívanie infraštruktúry, predaj alebo prenájom pozemkov alebo budov, alebo platby za služby po odpočítaní všetkých prevádzkových nákladov a nákladov na náhradu zariadenia s krátkou životnosťou, ktoré vzniknú v priebehu príslušného obdobia. Úspory prevádzkových nákladov, ktoré vznikli počas operácie, sa považujú za čistý príjem.

**Čistá súčasná hodnota** – finančný ukazovateľ, ktorý poskytuje informácie o finančnej návratnosti a finančnej udržateľnosti projektu. Ide o vyjadrenie súčasnej hodnoty budúcich čistých peňažných tokov vypočítaných ako rozdiel plánovaných výdavkov a príjmov projektu. Každá finančná analýza musí obsahovať výpočet čistej súčasnej hodnoty budúcich peňažných tokov. Pre potrebu výpočtu čistej súčasnej hodnoty sa využíva diskontná sadzba na úrovni 4%.

**Diskontná sadzba** – sadzba, prostredníctvom ktorej sú budúce hodnoty diskontované k súčasnosti. Odráža náklady príležitostí kapitálu pre investora (t.j. ušlý výnos z najlepšieho alternatívneho projektu). Pre potreby Finančnej analýzy je používaná, tzv. reálna diskontná sadzba doporučená Európskou komisiou na úrovni 4%.

**Diskontovanie** – proces úpravy budúcich hodnôt príjmov a výdavkov (prevádzkových a/alebo investičných) na súčasné hodnoty prostredníctvom diskontnej sadzby. Pre potreby Finančnej analýzy je používaná, tzv. reálna diskontná sadzba doporučená Európskou komisiou;

**Doba realizácie projektu** – obdobie definované v ŽoNFP, počas ktorého je projekt realizovaný.

**Ekonomická životnosť investície** – doba od vzniku investície až do straty jej ekonomickej užitočnosti (straty generovania čistých príjmov). Tento stav je spojený s trvalou stratou, resp. výrazným znížením príjmov, ktoré sú pomerne k nákladom neprimerane vysoké, až sa dosiahne hranica, kedy je lepšie investíciu nahradiť novou investíciou. Dĺžka ekonomickej životnosti investície sa mení podľa povahy investície.

**Finančná analýza** – analýza, ktorej účelom je primárne odôvodnenie potreby nenávratného finančného príspevku pre realizáciu projektu generujúceho príjem, resp. stanovenie adekvátnej výšky nenávratného finančného príspevku. Finančná analýza zároveň slúži na ubezpečenie SO, že projekt po ukončení financovania z prostriedkov nenávratného finančného príspevku bude aj naďalej finančne udržateľný, vytvorí sa fond budúcej prevádzky, ktorý poslúži na ďalšie financovanie služieb poskytovaných kreatívnym centrom. Podstatou finančnej analýzy je výpočet peňažných tokov v jednotlivých rokoch referenčného obdobia (v závislosti od typu projektu), pričom ich kalkulácia vychádza z rozdielu výdavkov a príjmov v daných rokoch.

**Finančná medzera** - rozdiel medzi súčasnou hodnotou investičných nákladov na Projekt a súčasnou hodnotou čistého príjmu (zvýšeného o súčasnú hodnotu zostatkovej hodnoty investície). Vyjadruje časť investičných nákladov na Projekt, ktoré nemôžu byť financované samotným Projektom, a preto môžu byť financované formou príspevku;

**Infraštruktúra** - kapitálový výdavok v zmysle § 8 ods. 4 zákona č. 523/2004 Z. z. o rozpočtových pravidlách verejnej správy v nadväznosti na § 22 zákona o dani z príjmov (samostatné hnuteľné veci, prípadne súbory hnuteľných vecí, ktoré majú samostatné technicko - ekonomické určenie, ktorých vstupná cena je vyššia ako 1 700 EUR a prevádzkovo - technické funkcie dlhšie ako jeden rok a dlhodobý nehmotný majetok, ktorého vstupná cena je vyššia ako 2 400 EUR a použiteľnosť alebo prevádzkovo-technické funkcie sú dlhšie ako jeden rok). V podmienkach investičnej priority 3.1 pre centralizovanú podporu kreatívneho priemyslu, predstavuje infraštruktúra majetok/investíciu (budovy a technológie) využívané Kreatívnym centrom na poskytovanie služieb užívateľom za účelom rozvoja kreatívneho priemyslu.

**Intenzita pomoci (miera príspevku)** – percentuálne vyjadrenie miery príspevku zo zdrojov OP KŽP na zabezpečenie spolufinancovania finančnej medzery vypočítanej finančnou analýzou. Stanovuje sa v súlade so Stratégiou financovania Európskych štrukturálnych a investičných fondov pre programové obdobie 2014-2020 (intenzita pomoci/miera príspevku sa explicitne uvádza v príslušnej výzve).

## Investičné výdavky – celkové oprávnené aj neoprávnené výdavky vynaložené v súvislosti s realizáciou projektu. Primárne ich rozdeľujeme na fixné pevné investície (budovy, stroje, pozemky), nábehové investície (prípravné štúdie vrátane štúdií uskutočniteľnosti, konzultačné služby atď.) a na zmeny prevádzkového kapitálu počas referenčného obdobia.

**Majetok** - tie aktíva účtovnej jednotky, ktoré sú výsledkom minulých udalostí, je takmer isté, že v budúcnosti zvýšia ekonomické úžitky účtovnej jednotky a dajú sa spoľahlivo oceniť podľa § 24 až 28 zákona o účtovníctve; vykazujú a v účtovnej závierke v súvahe alebo vo výkaze o majetku a záväzkoch.

**Miera finančnej medzery** - predstavuje podiel Finančnej medzery na diskontovaných investičných výdavkoch.

**Neoprávnené výdavky** – výdavky Projektu, ktoré nie sú Oprávnenými výdavkami; ide najmä o výdavky, ktoré sú v rozpore so Zmluvou o poskytnutí NFP (napr. vznikli mimo obdobia oprávnenosti výdavkov, patria do skupiny výdavkov neoprávnenej na spolufinancovanie z prostriedkov Integrovaného regionálneho operačného programu, nesúvisia s činnosťami nevyhnutnými pre úspešnú realizáciu a ukončenie Projektu, alebo sú v rozpore s inými podmienkami pre oprávnenosť výdavkov definovaných v článku 14 VZP), sú v rozpore s podmienkami príslušnej Výzvy alebo sú v rozpore s právnymi predpismi SR a právnymi aktmi EÚ;

**Prevádzkové príjmy** – ide o príjem vygenerovaný v priamej súvislosti projektom. Ide o príjmy, ktoré vznikajú z platieb užívateľov za tovary alebo služby zabezpečené v rámci projektu (napríklad náklady, ktoré priamo znášajú užívatelia za využívanie infraštruktúry, predaj alebo prenájom pozemkov alebo budov, alebo platby za služby). Do príjmov sa nezahŕňajú transfery zo štátnych alebo z regionálnych rozpočtov alebo systémov štátneho verejného poistenia, zmluvné pokuty alebo penále. Do príjmov sa nezahŕňajú také príjmy, ktoré nesúvisia, resp. nie sú priraditeľné k projektu.

**Prevádzkové výdavky -** zahŕňajú všetky predpokladané výdavky na nákup tovaru a služieb, ktoré nie sú investičného charakteru, pretože sú spotrebované v každom účtovnom období. Patria sem: priame výdavky výroby (spotreba materiálu a služieb, výdavky na energie, personál, údržbu); administratívne a všeobecné výdavky a predajné a distribučné výdavky. Do výdavkov sa nezahŕňajú také výdavky, ktoré nesúvisia, resp. nie sú priraditeľné k projektu.

**Prírastková metóda** – je metóda na určenie príjmov a výdavkov vyvolaných výlučne investíciou projektu. V prípade, ak projekt rozširuje, resp. modernizuje pôvodnú infraštruktúru alebo poskytovanú službu, zohľadnia sa príspevky od nových užívateľov aj dodatočné príspevky od existujúcich užívateľov a zároveň sa zohľadnia len zvýšené výdavky, ktorých vznik je možné priradiť takejto modernizácii, rozšíreniu infraštruktúry alebo služby.

Prírastková metóda je vo všeobecnosti založená na porovnaní príjmov a výdavkov v scenári novej investície s príjmami a výdavkami bez novej investície. Prírastková metóda môže mať rôzne postupy vyčíslenia príjmov a výdavkov. Tieto postupy objektívne preukážu prírastky príjmov a nákladov vyvolaných investíciou – projektom.

V prípade, ak projekt buduje novú infraštruktúru alebo službu „na zelenej lúke“ započítavajú sa do príjmov a výdavkov všetky položky súvisiace s infraštruktúrou.

**Projekt** - súhrn aktivít, na ktoré sa vzťahuje poskytnutie NFP, popísané v ŽoNFP a ktoré realizuje prijímateľ v súlade so zmluvou o poskytnutí NFP.

**Projekt generujúci príjem** – v rámci metodiky ide o projekt, ktorý generuje čistý príjem, ktorého hodnota sa má zohľadniť pri výpočte finančnej medzery.

**Podstatná zmena podmienok pre projekty generujúce príjem** – predstavuje zmenu, v údajoch zadávaných do Finančnej analýzy, ktorá spôsobí zmenu (pokles) Miery finančnej medzery o 10% a viac oproti plánovanej hodnote Miery finančnej medzery;

**Referenčné obdobie –** obdobie odrážajúce ekonomickú životnosť investície, ktoré je dostatočne dlhé na to, aby zahrnulo jej pravdepodobné dlhodobé dopady. Referenčné obdobie zahŕňa aj obdobie realizácie danej operácie a trvá až do uplynutia 10 rokov od začatia fungovania KC.

**Stále ceny** – ide o ceny, ktoré sú očistené o vplyv inflácie/deflácie, ktorá sa prejavuje v časovom horizonte. Je ich možné používať v priebehu času – počas referenčného obdobia. Stále ceny sa získavajú z bežnej ceny prostredníctvom prepočtu k určitému východziemu časovému obdobiu roku „n“. Do finančnej analýzy vstupujú stále ceny k roku „n“ určené ako bežné ceny toho istého roku.

**Začatie fungovania KC** nastane v kalendárny deň, kedy došlo k začatiu poskytovania služieb alebo iných plnení Kreatívnym centrom pri realizácii Aktivity A.2 – Poskytovanie špecifických služieb KC podmienky oprávnenosti aktivít výzvy IROP-PO3-SC31-2019-49, a na takéto užívanie budovy, prípadne priestorov KC bol Prijímateľ oprávnený podľa osobitných predpisov (napr. podľa stavebného zákona), ako to vyplýva zo záznamu o začatí fungovania KC, ktorý si vedie Prijímateľ alebo z iného obdobného dokumentu v písomnej forme

**Zostatková hodnota investície** - hodnota, ktorú bude mať majetok v poslednom roku referenčného obdobia finančnej analýzy. Zostatková hodnota investície vzniká v prípadoch, ak je projektovaná (ekonomická) životnosť investície alebo jej časti dlhšia, než je stanovené referenčné obdobie. Zostatková hodnota sa určuje vypočítaním čistej súčasnej hodnoty peňažných tokov v tých rokoch ekonomickej životnosti projektu, ktoré prekračujú referenčné obdobie. Zostatková hodnota investície sa zahrnie do výpočtu diskontovaných čistých príjmov projektu len v tom prípade, ak príjmy prevýšia výdavky za obdobie medzi uplynutím referenčného obdobia a ekonomickou životnosťou investície.

**Zmena podmienok pre projekty generujúce príjmy -** zmena, ktorá nastáva v prípade:

1. ak určité zdroje príjmov neboli zohľadnené pri výpočte finančnej medzery pri predložení žiadosti o NFP alebo nové zdroje príjmov sa objavili počas monitorovania čistých príjmov na základe monitorovacích správ alebo
2. dochádza k zmenám v tarifnej politike;

# nevyhnutnosť, primeranosť a finančná udržateľnosť

Medzi projekty, ktoré vytvárajú čistý príjem patria všetky projekty, ktoré z povahy projektu môžu generovať príjmy.

Projekty vytvárajúce príjem predstavujú projekty, ktoré zahŕňajú:

* investíciu do infraštruktúry, ktorej používanie je spoplatnené a priamo hradené užívateľmi, **alebo**
* predaj alebo prenájom pozemkov alebo budov, **alebo**
* poskytovanie služieb za poplatok

Príjem môže projekt generovať:

* počas jeho realizácie,
* po ukončení jeho realizácie,
* počas aj po ukončení jeho realizácie.

Projekty mobilizácie kultúrneho potenciálu v regiónoch prostredníctvom centralizovanej podpory kreatívnych centier poskytujúcich služby v tejto oblasti sú projektmi, ktoré zo svojej podstaty generujú príjem a to spravidla aj počas aj po ukončení realizácie projektu.

Z povahy projektu ide najmä o tieto typy príjmov:

* príjem z členských poplatkov užívateľov,
* príjem z poplatkov užívateľov využívajúcich príslušné služby podporných programov,
* príjem z  prenájmu priestorov a technológií,
* príjem z komerčného poskytovania služieb,
* príjem z úspory nákladov (napr. nákladov na energie, ak sa v dôsledku realizácie projektu zvýši energetická efektivita bodov v ktorých kreatívne centrum vykonáva svoju činnosť)

Tieto príjmy je nevyhnutné zohľadniť.

Na tieto účely slúži finančná analýza, ktorej základným cieľom je:

* odôvodnenie nutnosti príspevku pre realizáciu projektu,
* ubezpečenie SO, že projekt po ukončení financovania z prostriedkov príspevku bude finančne udržateľný, resp. životaschopný,
* projekt nebude nadfinancovaný.

Pri rešpektovaní týchto princípov sa následne stanový primeraná úroveň príspevku.

**Základ pre výpočet výšky príspevku**

Výška príspevku sa stanovuje prostredníctvom výpočtu ziskovosti (stratovosti) projektu a to na základe výpočtu čistej súčasnej hodnoty investície.

**Nevyhnutnosť príspevku**

Bez zohľadnenia zdrojov financovania a teda aj príspevku by mala byť čistá súčasná hodnota investície záporná, t.j. mala by preukázať, že nie je rentabilná (inak by mohla byť financovaná na komerčnom základe bez potreby poskytnutia príspevku). Týmto sa odôvodňuje nevyhnutnosť príspevku pre realizáciu projektu.

**Finančná udržateľnosť projektu**

Napriek skutočnosti, že projekt je stratový, mal by generovať také príjmy, aby počas referenčného obdobia generoval dostatočný cash-flow v každom roku, resp. kumulovaný cash-flow za referenčné obdobie tak, aby mohol uhrádzať všetky záväzky/výdavky, ktoré vzniknú pri prevádzke výsledkov projektu – pri prevádzke infraštruktúry. Prípadné krátkodobé výkyvy v cash-flow v jednotlivých rokoch, pri dodržaní predpokladu, že kumulovaný cash-flow je za celé referenčné obdobie kladný, je možné vykryť z vlastných alebo úverových prostriedkov žiadateľa/prijímateľa. Tým sa zabezpečí finančná udržateľnosť projektu počas referenčného obdobia.

V prípade, ak projekt nie je schopný sám zabezpečiť finančnú udržateľnosť (kumulovaný cash-flow je záporný), je možné aby žiadateľ/prijímateľ prevzal na seba záväzok dofinancovať každý rok prevádzku infraštruktúry tak, aby táto bola schopná riadne slúžiť svojmu účelu. Alternatívne je možné zabezpečiť finančnú udržateľnosť prostredníctvom zdrojov dotovania prevádzky (napr. poskytnutie prevádzkovej dotácie od zriaďovateľa a pod.). Na tieto účely je žiadateľ/prijímateľ povinný predložiť svoje vyhlásenie a podklady preukazujúce túto skutočnosť (najmä v čase monitorovania projektu).

SO posúdi potenciálnu hrozbu finančnej udržateľnosti projektu a vyhlásenie žiadateľa/prijímateľa o dofinancovaní prevádzky infraštruktúry najmä s prihliadnutím na typ infraštruktúry a verejný záujem budovania takejto infraštruktúry.

V niektorých prípadoch môže verejný záujem užívania infraštruktúry prevládať a to napriek nedostatočnej tvorbe kumulovaného cash-flow na financovanie prevádzky. Uvedené môže nastávať najmä v prípadoch, ak je cena za užívanie infraštruktúry nastavená „sociálne,“ t.j. nízko pre široké spektrum užívateľov a táto cenová politika bráni dostatočnej tvorbe zdrojov financovania prevádzky.

**Výška a primeranosť príspevku**

Po zohľadnení zdrojov financovania (vlastných zdrojov žiadateľa/prijímateľa aj príspevku), má byť poskytnutý príspevok v takej miere, aby vykryl medzeru vo financovaní, t.j. aby po započítaní zdrojov financovania z vlastných zdrojov žiadateľa/prijímateľa a príspevku bola čistá súčasná hodnota rovná práve hodnote 0.

Finančná medzera vo financovaní nemusí byť vždy vykrytá len hodnotou príspevku, ale aj vlastným dodatočným krytím finančnej medzery z vlastných zdrojov žiadateľa/prijímateľa, ak to tak určí SO v podmienkach konkrétnej výzvy (aj žiadateľ/prijímateľ môže znášať určitú mieru finančnej záťaže súvisiacej s vykrytím finančnej medzery). Ide o pravidlo zabezpečenia spolufinancovania finančnej medzery aj zo zdrojov subjektu, ktorý realizuje projekt.

Týmto sa zabezpečí primeraná výška príspevku a zamedzí sa nadmernému financovaniu projektu.

# finančná analýza – základné pravidlá výpočtu

**Referenčné obdobie**

Referenčné obdobiepredstavuje časové obdobie (t.j. počet rokov), v rámci ktorého sa vo finančnej analýze uvádzajú plánované hodnoty príjmov a výdavkov. Referenčné obdobie pre kreatívne centrá je obdobie od začiatku realizácie projektu do uplynutia 10 rokov od začatia fungovania KC.

Počas referenčného obdobia sa sleduje ***Finančná udržateľnosť*** projektu.

Finančná udržateľnosť musí byť zabezpečená počas celého referenčného obdobia. Obzvlášť po ukončení realizácie projektu je potrebné vhodným spôsobom zabezpečiť krytie prevádzkových výdavkov.

V období finančnej udržateľnosti by mali túto podporiť:

1. príjmy plynúce z prevádzky KC,
2. uvoľňovanie zdrojov Fondu budúcej prevádzky, ktorý sa vytvoril počas realizácie projektu (keďže výdavky prevádzky sú hradené ako oprávnené bežné výdavky)

Fond budúcej prevádzky by sa mal za sledované referenčné obdobie celý spotrebovať. Pokiaľ zdroje Fondu budúcej prevádzky nebudú postačujúce, je žiadateľ/prijímateľ povinný zabezpečiť dofinancovanie KC tak, aby nebola ohrozená jeho existencia a účel v tomto období.

Stanovenie diskontnej sadzby

Diskontná sadzba je v zmysle odporúčaní EK pevne stanovená na úrovni 4% p.a.

Diskontná sadzba predstavuje náklady príležitostí kapitálu pre investora, t.j. ušlý výnos z najlepšieho alternatívneho projektu, ktorého sa investor vzdá preto, aby realizoval predkladaný projekt. Ide o zisk, ktorý prináleží investorovi (žiadateľovi/prijímateľovi) napriek tomu, že predkladaný projekt je stratový.

Stanovenie cenovej úrovne - vplyv inflácie, stále vs. bežné ceny

Analýza sa vykonáva pri stálych cenách. Stále ceny znamenajú bežné ceny k určitému roku „n“.

S cenami v roku „n“ sa vypĺňajú roky finančnej analýzy ako stále ceny, t.j. ceny cenovej úrovne zistenej v tom istom roku „n“ pre všetky položky vstupujúce do finančnej analýzy (na účely finančnej analýzy sa preto nesmie na tieto ďalšie roky zvyšovať cena v dôsledku inflácie/deflácie).

**Rok „n“ stanoví žiadateľ/prijímateľ.**

Stále ceny pri ex-ante finančnej analýze

Pri vypracovaní ex-ante finančnej analýzy žiadateľ spravidla uvažuje s cenami roku „n“, ktorým je začiatok realizácie projektu, alebo rok pred plánovaným rokom začiatku realizácie projektu. Rozhodujúcim kritériom pre určenie roku „n“ by mala byť cenová úroveň toho roku, s ktorou žiadateľ pracuje vo finančnej analýze.

**Príklad stanovenia roku „n“ ex-ante finančná analýza**

**Alternatíva 1:**

Žiadateľ stanovil hodnotu investičného výdavku v roku 2018 na základe prieskumu trhu. Táto cena zodpovedá cenovej úrovni roku 2018 a preto môže byť rokom „n“ rok 2018. V tomto prípade, by však aj prevádzkové výdavky a prevádzkové príjmy mali byť uvažované v cenách roku „n“, t.j. roku 2018.

**Alternatíva 2:**

Pokiaľ žiadateľ stanovil hodnotu investičného výdavku v roku 2018 na základe prieskumu trhu (pokračovanie príkladu z alternatívy 1), avšak finančnú analýzu zostavuje až v roku 2019, pričom v nej uvažuje s prevádzkovými výdavkami a prevádzkovými príjmami v cenových úrovniach roku 2019, môže stanoviť rok „n“ ako rok 2019. V tomto prípade, však musí žiadateľ stanoviť cenovú úroveň investičných výdavkov pre rok 2019.

V praxi môže nastať situácia, že cena investície sa v roku 2019 nebude líšiť od roku 2018 a preto môže žiadateľ použiť aj cenu zistenú v roku 2018 „kvázi“ ako cenu roku 2019. Táto cena sa nemusí meniť napr. z dôvodov, že bola „zafixovaná“ zmluvou s dodávateľom, lehotou viazanosti ponuky alebo vývojom na trhu.

Stále ceny pri ex-post finančnej analýze

Pri ex-post finančnej analýze prijímateľ spravidla uvažuje s cenami roku „n“, s ktorými uvažoval pri vypracovaní východiskovej ex-ante finančnej analýzy.

V prípade posunu v realizácii projektu je možné pri aktualizácii/rekalkulácii finančnej analýzy počítať so stálymi cenami platnými k roku „n“, ktorým je skutočný rok začiatku realizácie projektu.

Pri prepočtoch finančnej analýzy (ex-post) sa použijú bežné ceny v príslušných rokoch, ktoré už uplynuli a tieto sa upravia podľa miery inflácie na stále ceny roku „n“. Ďalšie roky referenčného obdobia za roky, ktoré ešte neuplynuli sa ďalej vyplnia v hodnotách stálej ceny k roku „n“ ako bežná cena zistená v poslednom uplynutom roku finančnej analýzy upravená na stálu cenu roku „n“ o skutočnú mieru inflácie/deflácie.

Tieto úpravy/prepočty vykoná MS Excel automaticky na základe definovania roku „n“ vs. roku vypracovania finančnej analýzy.

Stanovenie výdavkov projektu

Výdavky projektu môžu byť investičné a prevádzkové.

Investičné výdavky

Investičné výdavky zahŕňajú všetky oprávnené aj neoprávnené kapitálové výdavky projektu, ktoré vznikajú počas realizácie projektu (spravidla sú totožné s výdavkami uvedenými v rozpočte projektu).

Investičné výdavky môžu mať charakter:

* fixnej investície – t.j. obstaranie, budov, strojov, pozemkov, realizácie stavieb, obstarania technického vybavenia a pod.,
* nábehovej investície – t.j. prípravné štúdie, štúdie uskutočniteľnosti a pod.
* zmeny prevádzkového kapitálu.

Prevádzkové výdavky

Prevádzkové výdavky zahŕňajú všetky predpokladané výdavky súvisiace s užívaním/prevádzkou výsledku projektu – vybudovanej infraštruktúry.

Medzi prevádzkové výdavky sa zaraďujú:

* náklady na mzdy zamestnancov,
* údržba a opravy,
* spotrebu surovín, materiálu, energie,
* spotrebovaný tovar a služby,
* výrobná a správna réžia,
* distribučné výdavky,
* a pod.

Úspory prevádzkových výdavkov, ktoré vzniknú/vznikli v súvislosti s realizáciou projektu, sa považujú za čistý príjem.

Do prevádzkových výdavkov sa nepočítajú nepeňažné účtovné položky ako odpisy, rezervy na budúce reprodukčné náklady a rezervy na nepredvídané straty.

Napriek uvedenému vstupujú odpisy a rezervy do finančnej analýzy, avšak nemajú priamy vplyv na výpočet MFM. Odpisy znižujú daňový základ z ktorého sa počíta daň, ktorá predstavuje odliv peňažných prostriedkov, čím ovplyvňuje finančnú udržateľnosť.

**Z tohto dôvodu sa MFM neaplikuje na hodnotu položky rozpočtu projektu označenú ako skupina 930 - Rezerva na nepredvídané výdavky. MFM je pre túto položku rozpočtu projektu 100 %.**

Iné prevádzkové výdavky

Ide o výdavky projektu, ktoré nesúvisia priamo s prevádzkovaním infraštruktúry.

Ide o „vynútené“ výdavky a do tejto kategórie spadajú výdavky súvisiace so splácaním istiny prijatých úverov, úrokov a platba daní (najmä dane z príjmov). Tieto prevádzkové výdavky ovplyvňujú finančnú udržateľnosť – cash-flow a čiastočne aj návratnosť vlastného kapitálu.

Obnova zariadení s kratšou životnosťou

Tieto náklady predstavujú náklady na náhradu zariadení s krátkou životnosťou, ktoré zabezpečujú technické fungovanie projektu. Ide o náklady náhrady niektorých častí investície, ktoré majú kratšiu projektovanú ekonomickú životnosť ako je stanovené referenčné obdobie investície ako celku.

Tieto výdavky sa vykazujú vo finančnej analýze osobitne.

Prevádzkové príjmy projektu

Jedná sa o príjmy, ktoré priamo súvisia s prevádzkovaním infraštruktúry, ktorá je/bude podporená prostredníctvom realizácie projektu. Ide o príjmy, ktoré hradia koncoví užívatelia za využívanie infraštruktúry alebo príjmy z predaja, či prenájmu pozemkov, resp. budov alebo akékoľvek príjmy súvisiace s poskytovaním služieb za poplatok, ktoré súvisia s prevádzkovaním infraštruktúry.

Do príjmov sa nezahŕňajú také príjmy, ktoré nesúvisia, resp. nie sú priraditeľné k projektu.

**Platby, ktoré žiadateľ/prijímateľ prijal a ktoré vyplývajú zo zmluvných sankcií v dôsledku porušenia zmluvy medzi žiadateľom/prijímateľom a treťou stranou a tretími stranami alebo ktoré vznikli v dôsledku stiahnutia ponuky tretej strany vybranej podľa pravidiel verejného obstarávania (záloha), sa nepovažujú za príjem.**

Ak je projekt zameraný na obstaranie aktív, ktoré dopĺňajú už existujúcu službu alebo infraštruktúru, zohľadnia sa príspevky od nových užívateľov aj dodatočné príspevky od existujúcich užívateľov novej alebo rozšírenej služby alebo infraštruktúry prírastkovou metódou.

Zostatková hodnota investície

Ak majú aktíva projektu projektovanú (ekonomickú) životnosť dlhšiu ako referenčné obdobie, ich zostatková hodnota sa určí vypočítaním čistej súčasnej hodnoty peňažných tokov v zostávajúcich rokoch (ekonomickej) životnosti projektu, t.j. za obdobie relevantného počtu rokov za horizontom referenčného obdobia.

Zostatková hodnota investície sa zahrnie do výpočtu diskontovaných čistých príjmov operácie iba vtedy, ak príjmy prevyšujú prevádzkové výdavky v celom období po horizonte referenčného obdobia až ukončenie (ekonomickej) životnosti.

Zostatková hodnota investície sa vo finančnej analýze vykazuje osobitne, no na účely finančnej analýzy zvyšuje výšku čistých príjmov (ide totiž o predpokladané kladné finančné toky za hranicou referenčného obdobia).

Zdroje financovania

Zdroje financovania sú nevyhnutné pre realizáciu samotnej investície ale aj pre financovanie prevádzkovej fázy vybudovanej infraštruktúry. Zdroje financovania môžu pochádzať od viacerých zainteresovaných strán.

V rámci projektov IROP ide spravidla o:

* zdroje nenávratného finančného príspevku,
* vlastné zdroje žiadateľa/prijímateľa,
* úverové zdroje.

Zdroje nenávratného finančného príspevku sa používajú len na financovanie investičných výdavkov – resp. ich oprávnenej časti.

Vlastné a úverové zdroje žiadateľa/prijímateľa sa používajú na financovanie oprávnených a/alebo neoprávnených investičných výdavkov a/alebo na financovanie prevádzkových výdavkov. Splátky istiny a úrokov z prijatých úverov zhoršujú finančnú udržateľnosť projektu.

Výsledky finančnej analýzy

Výsledkami finančnej analýzy sú ukazovatele finančnej výkonnosti projektu.

Výsledkom finančnej analýzy je:

1. finančná čistá súčasná hodnota investície - FNPV(C) v mene EUR za projekt ako celok (táto nezohľadňuje zdroje financovania investície alebo prevádzky),
2. vnútorné výnosové percento investície – FRR(C) za projekt ako celok (nezohľadňuje zdroje financovania),
3. finančná čistá súčasná hodnota investovaného kapitálu žiadateľa/prijímateľa – FNPV(K) (zohľadňuje výšku spolufinancovania žiadateľa/prijímateľa),
4. vnútorné výnosové percento investovaného kapitálu žiadateľa/prijímateľa – FRR(K) (zohľadňuje výšku spolufinancovania žiadateľa/prijímateľa),
5. fond budúcej prevádzky a jeho vplyv na kumulovaný peňažný tok na posúdenie udržateľnosti (zohľadňuje všetky finančné toky vrátane platenia dane z príjmu, splátky istiny a úroku z úveru prijatého v súvislosti s realizáciou projektu – na financovanie investície alebo na financovanie prevádzkových výdavkov),
6. MFM prostredníctvom ktorej sa určí výška oprávneného výdavku na financovanie

Na základe týchto kritérií sa posudzuje potreba financovania projektu z verejných zdrojov, primeranosť výšky verejného príspevku (NFP) a finančná udržateľnosť projektu.

Projekt je možné podporiť z prostriedkov NFP a hodnotu príspevku vypočítanú cez MFM za primeranú ak sú splnené všetky tieto podmienky:

FNPV(C) < 0

FNPV(K) = 0\*

FRR(C) < 0

FRR(K) = diskontná sadzba (4%)\*

Kumulovaný peňažný tok je kladný počas celého referenčného obdobia, alebo sa žiadateľ/prijímateľ zaviazal dofinancovať prevádzkovú stratu.

**Štruktúra finančnej analýzy:**

Na nasledovnej schéme je zobrazené, ako jednotlivé vstupy do finančnej analýzy vplývajú alebo nevplývajú na výsledky finančnej analýzy.

**Schéma12 – Štruktúra finančnej analýzy**

Celkové investičné výdavky

Prevádzkové výdavky a príjmy

Zdroje financovania

FNPV(C)

FRR(C)

Finančná udržateľnosť

Cash-flow

FNPV(K)

FRR(K)

Tabuľka 1 – vplyv jednotlivých vstupov na výsledky

|  |  |  |  |
| --- | --- | --- | --- |
|  | **FNPV(C) a FRR(C)** | **FNPV (K) a FRR(K)** | **Fin. udržateľnosť** |
| **Celkové investičné výdavky** | | | |
| Pozemky | - |  | - |
| Budovy | - |  | - |
| Zariadenia | - |  | - |
| Strojné vybavenie | - |  | - |
| Obnovovacie investície | - |  | - |
| **Zostatková hodnota** | + | + |  |
| **Celkové prevádzkové výdavky** | | | |
| Mzdy | - | - | - |
| Energie | - | - | - |
| Materiál | - | - | - |
| Údržba | - | - | - |
| Služby | - | - | - |
| **Iné výdavky** | | | |
| Splátky istiny z prijatých úverov |  | - | - |
| Splátky úrokov z prijatých úverov |  | - | - |
| Daň (z príjmu) |  |  | - |
| **Celkové prevádzkové príjmy** | | | |
| Príjem od užívateľov/konečných spotrebiteľov | + | + | + |
| Príjem prevádzkovej dotácie | + | + | + |
| **Zdroje financovania** | | | |
| Príspevok - NFP |  |  | + |
| Zdroje žiadateľa/prijímateľa |  | - | + |
| Úvery |  |  | + |

**Legenda:**

+ pozitívny vplyv na návratnosť/udržateľnosť

- negatívny vplyv na návratnosť/udržateľnosť

## Daň z pridanej hodnoty

Ak je žiadateľ/prijímateľ platcom DPH všetky hodnoty v analýze sa uvádzajú bez DPH v opačnom prípade sa všetky hodnoty uvádzajú s DPH.

## Prírastková metóda

Prírastková metóda sa aplikuje v prípadoch, kedy nie je možné jednoznačne priradiť prevádzkové príjmy a prevádzkové výdavky priamo účinkom projektu (príjmy a výdavky vyvolané výlučne investíciou projektu).

V prípade, ak projekt predstavuje

* budovanie novej infraštruktúry, resp. služby „na zelenej lúke“, alebo
* jednoznačne oddeliteľný celok od zvyšku infraštruktúry (vrátane oddeliteľnosti prevádzkových príjmov a prevádzkových výdavkov)

neaplikuje sa prírastková metóda a do výpočtu finančnej analýzy vstupujú všetky prevádzkové príjmy a prevádzkové výdavky infraštruktúry.

Vo všetkých ostatných prípadoch sa aplikuje prírastková metóda.

Všetky príjmy a náklady sa určia s použitím prírastkovej metódy založenej na porovnaní príjmov a nákladov v scenári novej investície s príjmami a nákladmi v scenári bez novej investície.

V prípade, ak projekt rozširuje, resp. modernizuje pôvodnú infraštruktúru alebo poskytovanú službu, zohľadnia sa príspevky od nových užívateľov aj dodatočné príspevky od existujúcich užívateľov a zároveň sa zohľadnia len zvýšené výdavky, ktorých vznik je možné priradiť takejto modernizácii, rozšíreniu infraštruktúry alebo služby.

## Konsolidácia finančnej analýzy

Finančná analýza sa vykonáva z hľadiska vlastníka infraštruktúry (žiadateľa/prijímateľa).

V niektorých prípadoch však môže byť do projektu zapojených viacej subjektov, medzi ktorými budú vznikať i peňažné toky. Pokiaľ je prevádzka infraštruktúry zabezpečená tretím subjektom, ktorý koná v postavení prevádzkovateľa infraštruktúry, musí byť vykonaná konsolidovaná finančná analýza.

**Schéma 2 – zapojenie prevádzkovateľa**

Odberatelia

Dodávatelia

výdavky na prevádzku

príjmy z prevádzky

Prevádzkovateľ

Žiadateľ/

prijímateľ

V rámci tejto konsolidácie sa zohľadnia všetky príjmy a výdavky aj tohto tretieho subjektu a to napriek tomu, že žiadateľ/prijímateľ tieto prevádzkové príjmy a výdavky osobne nevynakladá/nezískava.

Typickým príkladom je situácia, kedy je žiadateľom/prijímateľom vybudované KC, ktorého prevádzkovanie v rozsahu poskytovania služieb KC užívateľom je zverené tretiemu subjektu „prevádzkovateľovi.“

Inštitút prevádzkovateľa sa využíva v prípadoch, kedy žiadateľ/prijímateľ nemá vlastné odborné alebo materiálno-technické kapacity, resp. je racionálnejšie zveriť prevádzku KC prevádzkovateľovi s primeraným materiálno-technickým zabezpečením, skúsenosťami a povoleniami realizovať takúto prevádzkovú činnosť

V prípade zapojenia prevádzkovateľa do projektu, je potrebné v textovej časti finančnej analýzy podrobne popísať, aké peňažné toky budú medzi žiadateľom/prijímateľom a prevádzkovateľom vznikať.

Je vhodné špecifikovať najmä:

* ktorý subjekt (prevádzkovateľ) bude zabezpečovať prevádzku (používať majetok), resp. ak nie je subjekt ešte vybraný, uviesť informáciu o tom kedy a ako bude subjekt prevádzkovateľa vybraný;
* podmienky, za ktorých prevádzková spoločnosť bude zabezpečovať prevádzku infraštruktúry;
* ktorý subjekt získa príjmy z prevádzky projektu;
* ktorý subjekt bude mať právo stanovovať ceny produktov a služieb,
* či bude za prenájom majetku platené nájomné (medzi prevádzkovateľom a vlastníkom);
* spôsob, akým sa bude kalkulovať nájomné;

Je na vzájomnej dohode vlastníka infraštruktúry a prevádzkovateľa za akých podmienok (najmä finančných) poskytne vlastník infraštruktúru do prevádzky prevádzkovateľovi (pritom je potrebné rešpektovať základné ustanovenia o prevádzkovej zmluve definované vo výzve, resp. v príručke pre prijíamteľa).

Za prevádzkovateľa sa považuje taký subjekt, ktorý na vlastníkovej infraštruktúre vykonáva činnosť jej prevádzky vo vlastnom mene a na vlastnú zodpovednosť.

V prípade, ak tretí subjekt vystupuje v pozícii dodávateľa služieb a žiadateľ/prijímateľ prijíma poplatky od užívateľa vo svojom mene a na svoj účet (hoci výber poplatkov zabezpečuje iný subjekt), sú výdavky na tieto služby a príjmy z užívania výdavkami a príjmami vlastnými žiadateľovi/prijímateľovi. Inak povedané, tretí subjekt v postavení „dodávateľa“ služieb nepodlieha povinnosti konsolidácie, keďže výdavky za jeho služby priamo znáša žiadateľ/prijímateľ, t.j. nejde o prevádzkovateľa infraštruktúry.

Konsolidácia vo finančnej analýze

Vo finančnej analýze sa vypočítajú prevádzkové príjmy a výdavky žiadateľa/prijímateľa a prevádzkovateľa spoločne, t.j. konsolidovane (t.j. ako keby projekt realizoval len jeden subjekt). Tak sa zabezpečí, aby bola ekonomická výkonnosť projektu (a podiel príspevku zo zdrojov EÚ a štátneho rozpočtu) kalkulovaná bez ohľadu na to, ako budú nastavené peňažné toky medzi žiadateľom/prijímateľom a prevádzkovateľom.

Z podstaty konsolidácie sa vzájomné finančné vzťahy medzi vlastníkom infraštruktúry a prevádzkovateľom v konsolidovanej finančnej analýze môžu do určitej miery vzájomne vyrušiť.

Žiadateľ/

prijímateľa

Odberatelia

Dodávatelia

Konsolidované peňažné toky

Ďalší subjekt

peňažné toky žiadateľa

peňažné toky subjektu

S uvedenými peňažnými tokmi je potrebné kalkulovať v hárku *Peňažné toky*

**Schéma 3 - Konsolidácia**

# Forma spracovania finančnej analýzy

Finančná analýza, ktorú žiadateľ/prijímateľ vypracuje, pozostáva z nasledujúcich častí:

* **tabuľkovej časti** (.xlsx súboru), ktorá obsahuje vstupné údaje a výpočty;
* **textovej časti**, ktorá dopĺňa tabuľkovú časť (.docx súboru);
* **príloh**, v ktorých žiadateľ/prijímateľ doloží podpornú dokumentáciu, ktorá bola použitá na stanovenie jednotlivých vstupných údajov, a na ktoré sa tabuľková, resp. textová časť finančnej analýzy odvoláva.

## Tabuľková časť finančnej analýzy

Na spracovanie tabuľkovej časti finančnej analýzy slúži *Finančná analýza – tabuľková časť v MS Excel*.

MS Excel súbor pozostáva z niekoľkých hárkov:

1. Plán investície,

Slúži na zadefinovanie základných parametrov ako je:

1. názov projektu a názov žiadateľa/prijímateľa,
2. rok začiatku realizácie projektu,
3. rok začatia fungovania KC,
4. referenčné obdobie (10 rokov od začatia fungovania KC),
5. rozpočet projektu (oprávnené a neoprávnené výdavky) vrátane osobitného vymedzenia výdavkov na rezervu a iné výdavky súvisiace s projektom.

V pláne investície uvádza žiadateľ/prijímateľ len investičné výdavky súvisiace s budovaním KC a obstaraním technologických zariadení.

Oprávnené výdavky na bežné výdavky KC (služby, mzdy, réžia) súvisiace s prevádzkou KC žiadateľ/prijímateľ v tejto časti neuvádza.

1. typ finančnej analýzy, t.j. ex-ante alebo ex-post,
2. rok vypracovania finančnej analýzy
3. určenie cenovej úrovne roku „n“ – stále ceny roku „n“
4. Peňažné toky

Slúži na združenie všetkých vstupov finančnej analýzy v agregovanej forme na jednom mieste – jednom hárku. Na základe údajov v tomto hárku sa vypočítavajú výsledky finančnej analýzy vrátane zdrojov financovania oprávneného výdavku.

Na tomto hárku je dodatočne k dispozícii pole pre vyplnenie obnovovacej investície, zostatkovej hodnoty investície a vyplnenie dodatočných zdrojov financovania prevádzky – prevádzkové dotácie.

Na základe zodpovedania kľúčových otázok ohľadne uplatniteľnosti pravidiel štátnej pomoci, relevantného fondu financovania EŠIF a regiónu prijímajúcom pomoc, poskytne tento hárok v závere informáciu o výške oprávneného výdavku a zdrojoch jeho financovania.

1. Prevádzkové príjmy

Slúži na zadefinovanie prevádzkových príjmov, najmä úhrad užívateľov za užívanie služieb infraštruktúry, komerčný nájom a pod. Každý typ príjmu, resp. každý zdroj príjmu musí byť vyčíslený samostatne a to ako súčin jednotkovej ceny a predpokladaného množstva poskytnutých tovarov/služieb.

**Upozornenie:**

Do tejto časti sa tiež uvádza hodnota oprávnených výdavkov na financovanie prevádzky a služieb KC. V príjmoch sa tieto oprávnené prevádzkové výdavky uvádzajú maximálne v hodnote uvedenej v rozpočte projektu a to v rokoch plánovanej realizácie projektu.

Táto hodnota nesmie byť väčšia ako hodnota prevádzkových výdavkov uvádzaná na hárku „Prevádzkové výdavky“. Táto hodnota však môže byť nižšia, ak sa predpokladajú prevádzkové výdavky, ktoré nie sú v zmysle podmienok oprávnenosti výdavkov oprávnené.

Tým sa eliminuje tá časť prevádzkových výdavkov, ktoré sú oprávnené na financovanie projektu. Tieto príjmy prispievajú k tvorbe fondu budúcej prevádzky.

V prípade, ak príjmy vyberá prevádzkovateľ vo svojom mene, zohľadnia sa príjmy prevádzkovateľa.

1. Príjmy z prevádzky úspora,

Slúži na zadefinovanie úspor výdavkov, ktoré vyvolá realizácia projektu. Takým môže byť napríklad úspora na energiách v dôsledku rekonštrukcie objektu v ktorom sa poskytujú služby kreatívneho centra.

1. Prevádzkové výdavky,

Slúži na zadefinovanie prevádzkových výdavkov, t.j. výdavkov súvisiacich so zabezpečením prevádzkovania vybudovanej infraštruktúry a poskytovania služieb KC (oprávnené aj neoprávnené, alebo výdavky, ktoré vznikajú po období financovania bežných výdavkov KC z prostriedkov EŠIF).

Každý typ výdavku, resp. každý zdroj výdavku musí byť vyčíslený samostatne a to ako súčin jednotkovej ceny a predpokladaného množstva nakúpených tovarov/služieb.

V prípade, ak prevádzku zabezpečuje prevádzkovateľ, zohľadnia sa výdavky, ktoré znáša prevádzkovateľ.

1. Úver,

V prípade, ak žiadateľ/prijímateľ príjme na účely spolufinancovania investičných výdavkov projektu, alebo na financovanie prevádzkových výdavkov infraštruktúry cudzie zdroje, uvedie údaje o tomto úvere.

Údaje sa uvádzajú v rozsahu čerpania úveru a následne v hodnotách splátky istiny a úroku z úveru počas doby splácania úveru. Tieto hodnoty sa vypĺňajú podľa splátkového kalendára (ak existuje v čase zostavovania finančnej analýzy) alebo na základe predpokladaných hodnôt, ktoré zohľadňujú výšku čerpaného úveru, dĺžku splácania úveru, úrokovú sadzbu a anuitnej splátky úveru).

Žiadateľ/prijímateľ môže počas referenčného obdobia prijať/využiť viacero úverov.

1. Odpisy,

Slúžia na zadefinovanie hodnoty daňových odpisov (rovnomerných alebo zrýchlených) pre investičný majetok obstaraný v rámci investície ako aj prípadných obnovovacích investícií realizovaných v referenčnom období. Odpisy predstavujú náklad (nie výdavok) a ovplyvňujú daňový základ pre výpočet dane z príjmu, ktorá predstavuje odliv peňažných prostriedkov s vplyvom na posúdenie finančnej udržateľnosti – CASH-FLOW.

**Technické náležitosti**

MS Excel obsahuje farebne odlíšené polia (bunky).

Každá farba má osobitný význam.

|  |
| --- |
| biela bunka - vypĺňa žiadateľ/prijímateľ |
| modrá bunka - počíta sa automaticky, alebo je predvyplnená |
| žltá bunka – žiadateľ/prijímateľ vysvetlí vzniknutý stav |
| oranžová bunka - výsledok analýzy |
| červená bunka - logická chyba, zobrazí sa hlásenie |

V rámci každého hárku sú k dispozícii rozbaľovacie šípky, ktoré umožňujú doplnenie nových riadkov – preddefinovaných polí, do ktorých žiadateľ/prijímateľ vkladá príslušné hodnoty.

Žiadateľ/prijímateľ nie je oprávnený meniť štruktúru finančnej analýzy. Finančná analýza je natoľko flexibilná, že umožňuje typickým projektom KC vyplniť príslušné údaje v preddefinovanej štruktúre.

Pri názvoch niektorých riadkov, stĺpcov, resp. buniek v tabuľkách existuje možnosť zobraziť si doplňujúci komentár, ktorý môže žiadateľovi/prijímateľovi pomôcť pri vyplnení riadkov, stĺpcov, resp. buniek alebo pochopení jeho významu (pri umiestnení kurzoru myši nad bunkou, ktorá má v rohu červený trojuholník).

## Textová časť finančnej analýzy

Tabuľková časť pre finančnú analýzu obsahuje finančné údaje v požadovanej štruktúre príjmov a výdavkov. Súčasne však platí, že všetky vstupné údaje do tabuľkovej časti by mali vychádzať:

* z projektovej dokumentácie,
* realizačnej dokumentácie (v prípade ex-post analýzy),
* zo všeobecného účtovníctva žiadateľa/prijímateľa a interných predpisov upravujúcich postupy účtovania v účtovnej jednotke
* technických predpisov/štúdií,
* marketingových prieskumov,
* odborných štúdií (ak relevantné),
* odborných odhadov/predpokladov.

Aby SO pri posudzovaní mohol správne vyhodnotiť nastavenie finančnej analýzy, je potrebné v rámci finančnej analýzy predložiť nie len tabuľkovú časť, ale aj vysvetľujúcu časť vo forme textovej interpretácie tabuľkovej časti finančnej analýzy. Minimálny rozsah textovej časti je uvedený v Osnove textovej časti Finančnej analýzy.

V**šetky vstupné údaje by mali byť stanovené transparentne a overiteľne**. Znamená to, že pri každom vstupnom údaji musí byť preukázateľný postup jeho výpočtu, resp. určenia jeho výšky.

Všetky údaje musia byť uvedené v eurách a zaokrúhlené s presnosťou na dve desatinné miesta, s výnimkou jednotkových cien[[2]](#footnote-2) uvedených vo finančnej analýze a v rozpočte projektu, resp. výkaze výmer, súpisu vykonaných prác, ktoré je potrebné uvádzať s presnosťou **najmenej na tri desatinné miesta**.

Pre ceny vodného,  stočného a energií platia osobitné pravidlá. Jednotkové ceny vodného a stočného, jednotkové ceny tepla a jednotkové ceny elektriny a plynu v eurách sa zaokrúhľujú matematicky **najmenej na štyri desatinné miesta[[3]](#footnote-3)**.

Zároveň musí byť uvedená a odôvodnená aj spotreba množstevných jednotiek.

Po stanovení východiskovej hodnoty musí žiadateľ uviesť, ako postupoval pri odhade vývoja tohto vstupu v nasledujúcich rokoch prevádzky. Napr. k zmene výšky položky prevádzkových výdavkov môže dochádzať najmä v dôsledku:

* zmeny rozsahu poskytovaných služieb (napr. nárast množstva vyprodukovaných  služieb – programov KC);
* zmeny kvalitatívnych podmienok produkcie (zvýšenie výdavkov na opravy a údržbu v dôsledku zastarávania výrobného zariadenia);

V prípade, ak sa na zmene hodnoty podieľa viacero faktorov alebo dochádza k významnejším zmenám v hodnote položky, je vhodné doplniť do textovej časti finančnej analýzy aj výpočet v tabuľkovej forme, kde budú uvedené údaje, z ktorých sa vykalkulovala hodnota v každom roku prevádzky. Hĺbka, do akej majú byť jednotlivé kalkulácie vypracované, je veľmi individuálna a závisí hlavne od významnosti každej položky (t.j. akým percentom sa položka podieľa na celkových prevádzkových výdavkoch), ako i od rozsahu celého projektu a od výšky jeho investičných výdavkov. Zároveň však pri každej položke musí byť jasné, na základe akých vstupných údajov a akým spôsobom bola stanovená.

## Podporná dokumentácia (prílohy) k finančnej analýze

Prílohy slúžia ako podporná dokumentácia k finančnej analýze.

K údajom, ktoré nemôžu byť podložené podpornou dokumentáciou (napr. predpoklad odbytu služby a pod.), by mal žiadateľ/prijímateľ venovať v textovej časti finančnej analýze zvýšenú pozornosť a vhodne opísať spôsob stanovenia hodnoty položky.

Medzi prílohy takisto nemusia byť zaradené prílohy preukazujúce všeobecne známe informácie (napr. cena elektrickej energie v príslušnej tarifnej triede a pod.).

Prílohou by mali byť podporené predovšetkým kritické údaje finančnej analýzy, t.j. tie, ktoré signifikantne ovplyvňujú jej výsledok. Čím menší je vplyv príslušnej položky na výsledok finančnej analýzy, tým menší význam má jej preukazovanie prostredníctvom osobitnej prílohy a vhodnejšie je ju riadne opísať v textovej časti finančnej analýzy.

Primeranosť zohľadní SO.

**Pozor:** Na všetky priložené dokumenty musí jednoznačne odkazovať textová časť finančnej analýzy. Dokumenty, ktoré sú súčasťou projektového spisu (napr. technická a projektová dokumentácia, rozpočet stavby, súpisi vykonaných prác a pod.), nie je potrebné prikladať duplicitne aj k finančnej analýze. V textovej časti finančnej analýzy je však potrebné na tieto dokumenty uviesť priamy odkaz.

# Postup pri vypracovaní Finančnej analýzy

## Plán investície

V pláne investície uvádza žiadateľ/prijímateľ len investičné výdavky súvisiace s budovaním KC a obstaraním technologických zariadení.

Oprávnené výdavky na bežné výdavky KC (služby, mzdy, réžia) súvisiace s prevádzkou KC žiadateľ/prijímateľ v tejto časti neuvádza.

Identifikácia projektu a žiadateľa/prijímateľa

Žiadateľ/prijímateľ v rámci hárku „Plán investície“ uvedie názov projektu a názov žiadateľa/prijímateľa.

Časové obdobie

Žiadateľ uvedie v súlade s harmonogramom realizácie aktivít projektu rok začiatku realizácie aktivít projektu a rok začatia fungovania KC. Zároveň žiadateľ doplní údaj o počte rokov fungovania KC – 10 rokov.

V prípade ex-post finančnej analýzy uvedie prijímateľ rok skutočného začiatku realizácie aktivít projektu v súlade s Hlásením o začatí realizácie aktivít projektu.

Zadaním týchto údajov sa na pozadí iniciujú povinné polia pre potrebný počet rokov, za ktoré bude žiadateľ/prijímateľ povinný vyplniť príslušné údaje. **Je preto nevyhnutné tieto údaje vyplniť ako prvé.**

***Príklad:*** *Prvé výdavky projektu sa vynaložili v roku 2019 (prvý rok realizácie projektu) a doba realizácie projektu bude trvať do 31.12.2023, t.j. 5 rokov. Začiatok fungovania KC je v roku 2022.*

*Do hárku sa preto do bielej bunky uvedie:*

*„Začiatok realizácie projektu“: 2019*

*“Začatie fungovania KC”: 2022*

*“10 rokov fungovania KC”: 10*

*Na základe takto zadaných údajov predstavuje referenčné obdobie roky 2019 až 2031 (doba realizácie aktivít projektu je súčasťou referenčného obdobia).*

Investičné výdavky

Žiadateľ/prijímateľ vyplní hodnotu investičných výdavkov v agregovanej hodnote. Tieto výdavky pritom rozdelí na základné skupiny ako oprávnené, neoprávnené, výdavky na rezervy a ostatné výdavky súvisiace s investíciou avšak nezahrnuté v rámci rozpočtu projektu (ak také existujú).

**Ak žiadateľ/prijímateľ nie je platcom DPH, potom je DPH súčasťou investičných výdavkov. V opačnom prípade DPH do investičných výdavkov nevystupuje (ani na úrovni neoprávnených výdavkov), nakoľko neovplyvní finančný tok projektu (DPH získa žiadateľ/prijímateľ od Finančnej správy SR nezávisle na finančných tokoch projektu).**

Hodnota investičných výdavkov určená ex-ante vychádza predovšetkým z rozpočtu projektu, ktorí tvorí prílohu ŽoNFP. Hodnota investičných výdavkov je validná, ak bola určená na základe:

1. prieskumu trhu,
2. stavebného rozpočtu,
3. ako výsledok verejného obstarávania

Ak výšku niektorej časti výdavkov nie je možné overiť v príslušnom rozpočte projektovej dokumentácie, popíše sa v textovej časti finančnej analýzy postup, ako bola výška tejto položky určená (je potrebné uviesť minimálne jej cenu a množstvo, s ktorým sa kalkulovalo).

Hodnota investičných výdavkov pre finančnú analýzu ex-post vychádza so skutočných výdavkov zrealizovanej investície.

***Príklad:*** *Celkové výdavky projektu sú 10 010 000 EUR (bez DPH, lebo žiadateľ/prijímateľ nie je platcom DPH v rozsahu služieb poskytovaných KC). Z toho nie je 10 000 EUR vecne oprávnených v zmysle podmienok výzvy. Rezerva na nepredvídané stavebné práce je k tomu naplánovaná na úrovni 100 000 EUR (ide o rezervu a nie o reálny finančný výdavok). V tomto kontexte pritom nie je dôležité delenie týchto výdavkov na úrovni skupín výdavkov alebo stavebných objektov. Hodnoty sa uvádzajú agregované v nasledovnej štruktúre:*

Obrázok, na ktorom je stôl

Automaticky generovaný popis

Plán realizácie investície v jednotlivých rokoch

Žiadateľ/prijímateľ identifikuje typ finančnej analýzy, t.j. či ide o finančnú analýzu ex-ante alebo   
ex-post.

Žiadate/prijímateľ definuje rok vypracovania finančnej analýzy (ten môže byť rovný roku začiatku realizácie aktivít projektu alebo aj skorší).

Žiadateľ/prijímateľ stanový cenovú úroveň roku „n“, t.j. stále ceny s ktorými analýza pracuje.

Spravidla ide o cenovú úroveň rovnú roku začiatku realizácie aktivít projektu alebo roku vypracovania finančnej analýzy.

Pri ex-post finančnej analýze sa skutočne dosiahnuté hodnoty prevádzkových príjmov a výdavkov za už uplynuté roky po roku „n“ automaticky upravia na stále ceny roku „n“.

Následne žiadateľ/prijímateľ rozvrhne hodnotu investičných výdavkov na jednotlivé roky realizácie aktivít projektu využitím kvalifikovaného odhadu v percentách pri ex-ante analýze, resp. na základe skutočnosti pri ex-post analýze.

***Príklad:*** *Žiadateľ vypracováva finančnú analýzu ex-ante ako povinnú prílohu k ŽoNFP. Žiadateľ vypracováva finančnú analýzu v roku 2019 a k tomuto roku stanovil aj cenovú úroveň – stále ceny roku 2019, nakoľko k tomuto roku platia ceny investície – získané ako výsledok verejného obstarávania.*

## Obrázok, na ktorom je text, skrinka, snímka obrazovky Automaticky generovaný popis

## Prevádzkové príjmy

Príjmy z prevádzky sa stanovujú ako reálne finančné príjmy, t.j. príjmy, ktoré získa žiadateľ/prijímateľ v dôsledku:

* príjmu plynúceho z prenájmu infraštruktúry (prenájmu priestorov a prenájmu technológií),
* príjmu za poskytovanie služieb za poplatok (v prípade príjmov plynúcich priamo za poskytované programy),
* príjmy za poskytnutie možnosti využívania služieb (tzv. členské poplatky),
* príjmu za predaj vlastných výrobkov za poplatok,

**Do týchto príjmov sa zahŕňa počas realizácie projektu aj hodnota oprávnených bežných výdavkov nárokovaná žiadateľom/prijímateľom v rozpočte projektu na financovanie prevádzky a služieb KC. Tým sa očistí vplyv prevádzkových výdavkov infraštruktúry.**

### Príjmy plynúce z prenájmu infraštruktúry

Infraštruktúra a technológie budú prioritne určené na užívanie užívateľmi. Okrem toho je možné infraštruktúru a technológie použiť aj doplnkovým spôsobom vrátane komerčného prenájmu v súlade s materiálom vydaným SO - Podmienky doplnkového využitia infraštruktúry kreatívneho centra.

Stanovenie maximálnej výšky komerčného prenájmu závisí individuálne od každého projektu.

### Príjmy za poskytovanie služieb (tzv. služby za poplatok)

V prípade, že kreatívne centrum „predáva“ svoje programy za poplatok, vzniká príjem započítavaný priamo do prevádzkových príjmov. Kreatívne centrum detailne stanoví cenu služby a popis obsahu služby ktorú konečný užívateľ kupuje.

### Príjmy za poskytnutie možnosti využívania služieb (tzv. členské poplatky)

K výpočtu výšky členských poplatkov je možné pristúpiť dvomi spôsobmi (napr. členský poplatok sa bude skladať iba z jednej zložky – základného, t.j. fixného členského poplatku, alebo z dvoch zložiek – základného, t.j. fixného a zároveň variabilného členského poplatku).

***Členský poplatok*** môže byť tvorený základným (fixným) a variabilným členským poplatkom resp. iba základným (fixným) členským poplatkom. Obidve časti členského poplatku sú hradené priamo členmi kreatívneho centra. Každé kreatívne centrum môže aplikovať vlastný prístup k výpočtu výšky členských poplatkov, pričom v nasledujúcej časti je uvedený jeden z príkladov možného postupu.

Je zrejmé, že každé kreatívne centrum bude mať niekoľko druhov členských poplatkov, ktoré sa budú vzájomne odlišovať svojou výškou, trvaním a pod. Ich počet a vnútorné členenie je výlučnou zodpovednosťou každého kreatívneho centra. Je však potrebné do úvahy zobrať výsledkové ukazovatele, ktoré budú musieť byť splnené.

***Príklad výpočtu*:**

V rámci KC sa poskytuje programová podpora pre užívateľov cez službu otvorených pracovných dielní.

Výška výdavkov na realizovanie podpornej služby/programu na jedného užívateľa predstavuje výšku 420 EUR. Základný členský poplatok je 15 EUR za túto službu a výška variabilnej zložky je 4 % počítaná z hodnoty výšky výdavku podpornej služby.

Členský poplatok sa určí ako 15 EUR + 4 % zo 420 EUR, t.j. 16,80 EUR. Členský poplatok v tomto prípade je vo výške súčtu týchto dvoch zložiek, t.j. 31,80 EUR.

Užívatelia sa môžu zúčastniť programu po vybudovaní a vybavení fyzických priestorov, ktoré budú vybudované/sfunkčnené v roku 2022.

Uvažuje sa s takýmto počtom užívateľov r.2022: 10, r. 2023: 20, od r. 2024: 50.

|  |  |  |  |  |  |  |
| --- | --- | --- | --- | --- | --- | --- |
| **Príjmy projektu spolu** | **.....** | **2022** | **2023** | **2024** | **......** | **2031** |
|  |  |  |  |  |  |  |
| Členský poplatok – otvorené pracovné dielne |  |  |  |  |  |  |
| Počet užívateľov | 0,00 | 10 | 20 | 50 | ..... | 50 |
| Cena za jednotku | 0,00 | 31,80 | 31,80 | 31,80 | ..... | 31,80 |
| množstvo x cena | 0,00 | 318,00 | 636,00 | 1 590,00 | ..... | 1 590,00 |

### Príjmy z predaja vlastných výrobkov

V prípade, ak výrobky vyrobené v kreatívnom centre jeho užívateľmi a patriace kreatívnemu centru budú predávané (napr. v obchodíku v priestoroch kreatívneho centra), tieto príjmy sa budú započítavať do prevádzkových príjmov a budú súčasťou čistých príjmov.

Príjmy z prevádzky ako reálne finančné toky sa uvádzajú na úrovni jednotlivých položiek v hárku *Prevádzkové príjmy* a skladajú sa z množstva a ceny za jednotku. Žiadateľ/prijímateľ vyplní názov príjmovej položky – prepíše text „Názov položky“ a následne vyplní hodnoty údajov (jednotkovej ceny a množstva) v jednotlivých rokoch referenčného obdobia. Uvedený text „Množstvo“ žiadateľ/prijímateľ nahradí mernou jednotkou, v ktorej sú hodnoty množstva vyplnené. Hodnoty sú vypočítané automaticky.

V hárku *Prevádzkové príjmy* je možné v prípade potreby pridávať počty jednotlivých položiek. Pri dopĺňaní jednotlivých riadkov je potrebné dbať na zachovanie funkcionality správnosti preddefinovaných výpočtov.

Pre **stanovenie predaného množstva/množstva poskytnutých služieb** je potrebné zohľadniť najmä:

* maximálnu kapacitu - z pohľadu celkového referenčného obdobia by predané množstvo tovarov/služieb nemalo prekročiť maximálnu kapacitu;
* odbytové možnosti/záujem o služby na trhu – je potrebné, aby žiadateľ/prijímateľ identifikoval svoje odbytové možnosti v jednotlivých rokoch. Ako dostatočný podklad pre definovanie odbytových možností by mal žiadateľ /prijímateľ vychádzať najmä z prieskum trhu;

Rovnako ako pri stanovení predaného množstva, je potrebné opísať **spôsob stanovenia, resp. kalkulácie predajnej ceny**.

***Príklad:*** *V rámci KC sa uvažuje s plochou 500m2, ktorá bude prenajímaná na komerčné účely. Celkové komerčné využívania KC je pritom nižšie než 20%. KC sa nachádza v širšom centre krajského mesta. Trhová cena za m2/mesiac v tejto časti mesta sa za administratívne/obchodné priestory pohybuje na úrovni 12 EUR bez DPH, čo je 144 EURm2/rok. Neočakáva sa nárast prenajímanej plochy. Prenájom bude spustený po dokončení stavebnej časti KC, ktorá sa uvažuje v roku 2022.*

*Na účely podpory tejto ceny predloží žiadateľ/prijímateľ printscreen webovej stránky s nehnuteľnosťami.*

|  |  |  |  |  |
| --- | --- | --- | --- | --- |
| **Príjmy projektu spolu** | **......** | **2022** | **......** | **2031** |
|  |  |  |  |  |
| Komerčný prenájom priestorov |  |  |  |  |
| m2 | ..... | 500 | ..... | 500 |
| Cena za jednotku | ..... | 144 | ..... | 144 |
| množstvo x cena | ..... | 72 000,00 | ..... | 72 000,00 |

## Príjmy z prevádzky - úspora

Príjmy z prevádzky stanovené ako úspora prevádzkových výdavkov v dôsledku realizácie projektu sa uvádzajú na úrovni jednotlivých položiek v hárku *Príjmy z prevádzky – úspora* a skladajú sa z množstva jednotiek, ktoré sa usporia a jednotkovej ceny, za ktorú sa príslušná jednotka obstarávala pred realizáciou projektu.

Žiadateľ/prijímateľ vyplní názov príjmovej položky – prepíše text „Názov položky“ a následne vyplní hodnoty údajov (jednotkovej ceny a množstva) v jednotlivých rokoch referenčného obdobia. Uvedený text „Množstvo“ žiadateľ/prijímateľ nahradí mernou jednotkou, v ktorej sú hodnoty množstva vyplnené. Hodnoty sú vypočítané automaticky.

V hárku *Príjmy z prevádzky – úspora* je možné v prípade potreby pridávať počty jednotlivých položiek. Pri dopĺňaní jednotlivých riadkov je potrebné dbať na zachovanie funkcionality správnosti preddefinovaných výpočtov.

Pri stanovení množstva a jednotkovej ceny platia primerané ustanovenia o stanovovaní množstva a jednotkovej ceny uvedené v kapitole 5.2.

## Prevádzkové výdavky

Hárok *Prevádzkové výdavky* je rozdelený do nasledovných kategórií:

* spotreba materiálu/služieb,
* spotreba energie,
* mzdové výdavky vrátane odvodov,
* opravy a údržba,
* režijné výdavky,
* iné výdavky.

V prípade potreby je možné pridávať počty jednotlivých položiek v uvedených kategóriách.

V rámci spotreby materiálu/služieb a spotreby energií sa jednotlivé položky skladajú z množstva a ceny za jednotku. Žiadateľ/prijímateľ vyplní hodnoty týchto údajov v jednotlivých rokoch referenčného obdobia.

Žiadateľ/prijímateľ vyplní názov výdavkovej položky – prepíše text „Názov položky“ a následne vyplní hodnoty údajov (jednotkovej ceny a množstva) v jednotlivých rokoch referenčného obdobia. Uvedený text „Množstvo“ žiadateľ/prijímateľ nahradí mernou jednotkou, v ktorej sú hodnoty množstva vyplnené. Hodnoty sú vypočítané automaticky.

V prípade, že sú stanovené niektoré výdavky odhadom (napr. režijné, opravy), je potrebné popísať, na čom je tento odhad založený, resp. z čoho sa pri ňom vychádza.

Pokiaľ v projekte vznikajú aj režijné výdavky, je potrebné popísať ich štruktúru a obsah v textovej časti finančnej analýzy.

Pri každej položke prevádzkových výdavkov je potrebné v textovej časti finančnej analýzy popísať východiskové údaje na jej kalkuláciu. Je potrebné presne popísať, ako bola určená nákupná cena (pre najdôležitejšie položky možno v prílohe doložiť napr. zmluvy s dodávateľmi, cenové ponuky a pod.) a ako bolo určené spotrebované množstvo (napr. spotrebu materiálu na 1 ks výrobku v súlade s technickou špecifikáciou a pod.).

V prípade ex-post finančnej analýzy sa uvádzajú reálne hodnoty za uplynulé roky referenčného obdobia v ich reálnej výške. Hodnoty budúcich rokov referenčného obdobia sa stanovia rovnako ako pri ex-ante analýze.

Pri dopĺňaní jednotlivých riadkov je potrebné dbať na zachovanie funkcionality správnosti preddefinovaných výpočtov.

***Príklad:*** *V rámci KC sa uvažuje s vytvorením pracovného miesta pre pracovnú pozíciu „Expert - odborník senior“, ktorý bude zabezpečovať program podpory otvorených pracovných dielní. Uvažuje sa so zamestnaním dvoch expertov na túto pracovnú pozíciu. Mesačná mzda hrubá zamestnanca bude 2 500 EUR. Pracovná pozícia bude obsadená v roku, kedy sa počíta so spustením programu podpory, t.j. v roku 2022.*

|  |  |  |  |  |
| --- | --- | --- | --- | --- |
| **Ročná hodnota mzdových výdavkov** | **....** | **2022** | **....** | **2031** |
| **Mzdové výdavky ročne** |  | **81 120,00** |  | **81 120,00** |
| Mesačná hrubá mzda |  | 2 500,00 |  | 2 500,00 |
| Odvody zamestnávateľa 35,2% |  | 880,00 |  | 880,00 |
| Počet pracovníkov s touto mzdou | .... | 2,00 | .... | 2,00 |

## Medzi prevádzkové výdavky uvádza žiadateľ/prijímateľ aj aj tie výdavky, ktoré sú financované ako súčasť oprávnených bežných výdavkov projektu. Ich vplyv na výsledok finančnej analýzy očití žiadateľ/prijímateľ tak, že do prevádzkových príjmov projektu započíta hodnotu oprávnených bežných výdavkov projektu na tieto mzdy.

## Úver

V prípade, ak žiadateľ/prijímateľ príjme na účely spolufinancovania investičných výdavkov projektu, alebo na financovanie prevádzkových výdavkov infraštruktúry cudzie zdroje, uvedie údaje o tomto úvere na hárku *Úver*.

Údaje sa uvádzajú v rozsahu čerpania úveru a následne v hodnotách splátky istiny a úroku z úveru počas doby splácania úveru. Tieto hodnoty sa vypĺňajú podľa splátkového kalendára (ak existuje v čase zostavovania finančnej analýzy) alebo na základe predpokladaných hodnôt, ktoré zohľadňujú výšku čerpaného úveru, dĺžku splácania úveru, úrokovú sadzbu a aunitnej splátky úveru).

Žiadateľ/prijímateľ môže počas referenčného obdobia prijať/využiť viacero úverov.

***Príklad:*** *Žiadateľ/prijímateľ prijal na spolufinancovanie investičných výdavkov projektu úver v komerčnej banke*

*Výška úveru: 100 000 EUR*

*Výška úroku: 3,5 % p. a.*

*Doba splatnosti: 10 rokov (120 mesiacov)*

*Anuitná splátka: áno*

*Výška mesačnej splátky počas celej doby splácania: 988,86 EUR*

*Výška ročných splátok počas doby splácania: 11 866,30 EUR*

*Úverové zdroje vyčerpá žiadateľ v priebehu roka 2019.*

*Podľa splátkového kalendára začne splácať úver od januára 2020.*

*Ročné splátky istiny a úroku uvádza splátkový kalendár banky nasledovne:*

|  |  |  |  |
| --- | --- | --- | --- |
| **Rok** | **Splátka úveru** | **Splátka istiny** | **Splátka úroku** |
| 2020 | 11 866,30 | 8 501,83 | 3 364,47 |
| 2021 | 11 866,30 | 8 804,21 | 3 062,09 |
| 2022 | 11 866,30 | 9 117,35 | 2 748,95 |
| 2023 | 11 866,30 | 9 441,62 | 2 424,68 |
| 2024 | 11 866,30 | 9 777,44 | 2 088,86 |
| 2025 | 11 866,30 | 10 125,19 | 1 741,11 |
| 2026 | 11 866,30 | 10 485,31 | 1 380,99 |
| 2027 | 11 866,30 | 10 858,24 | 1 008,06 |
| 2028 | 11 866,30 | 11 244,44 | 621,86 |
| 2029 | 11 866,30 | 11 644,37 | 221,93 |
| **Spolu** | **118 663,00** | **100 000,00** | **18 663,00** |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Celková úverová bilancia projektu** | **2019** | **2020** | **2021** | **2022** | **2023** | **2024** | **2025** | **2026** | **2027** | **2028** | **2029** |
| Výška čerpaného úveru | 100 000,00 |  |  |  |  |  |  |  |  |  |  |
| Splátka istiny |  | 8 501,83 | 8 804,21 | 9 117,35 | 9 441,62 | 9 777,44 | 10 125,19 | 10 485,31 | 10 858,24 | 11 244,44 | 11 644,37 |
| Splátka úroku |  | 3 364,47 | 3 062,09 | 2 748,95 | 2 424,68 | 2 088,86 | 1 741,11 | 1 380,99 | 1 008,06 | 621,86 | 221,93 |
| **Splátka úveru** | 0,00 | 11 866,30 | 11 866,30 | 11 866,30 | 11 866,30 | 11 866,30 | 11 866,30 | 11 866,30 | 11 866,30 | 11 866,30 | 11 866,30 |

## Odpisy daňové

V tabuľkovej časti finančnej analýzy sa nachádza samostatný hárok s názvom Odpisy – daňové, ktorý sa používa na kalkuláciu daňových odpisov[[4]](#footnote-4). Každú zložku majetku je najprv potrebné zaradiť do príslušnej odpisovej skupiny podľa § 26 zákona o dani z príjmov. Následne je potrebné určiť, v ktorom roku bude majetok v účtovníctve žiadateľa/prijímateľa zaradený do užívania a v tomto roku zadať do bielych buniek v tabuľke vstupnú cenu majetku[[5]](#footnote-5).

Potom sa vyberie metóda daňového odpisovania (rovnomerná alebo zrýchlená) a to prostredníctvom výberu možnosti R – rovnomerný alebo Z – zrýchlený z rozbaľovacieho zoznamu. V tabuľke sa automaticky vykalkulujú odpisy predmetného majetku, ktoré sú následne prenesené i do hárku Peňažné toky.

***Príklad:*** *Výška investičného výdavku projektu bez rezervy je 10 010 000,00 EUR. Majetok bude zaradený do užívania v roku 2022. Majetok je zaradený do odpisovej skupiny č. 6 (v súlade so zákonom o dani z príjmov). Žiadateľ/prijímateľ sa rozhodol zvoliť rovnomernú odpisovú daňovú metódu.*

|  |  |  |  |  |  |  |  |
| --- | --- | --- | --- | --- | --- | --- | --- |
| **Vstupná cena v jednotlivých rokoch** | | **2022** | | **.....** | | **2031** | |
| Odpisová skupina | Doba odpisovania | OC | MO R/Z | OC | MO R/Z | OC | MO R/Z |
| 1,00 | 4,00 |  | R |  | R |  | R |
| 2,00 | 6,00 |  |  |  | .... |  |  |
| 3,00 | 8,00 |  |  |  | .... |  |  |
| 4,00 | 12,00 |  | R |  | .... |  | R |
| 5,00 | 20,00 |  | R |  | .... |  | R |
| 6,00 | 40,00 | 10 010 000,00 | R |  | .... |  | R |
| ***Spolu*** | | **10 010 000,00** | | **....** | | **0,00** | |
|  |  |  |  |  |  |  |  |
|  |  |  |  |  |  |  |  |
| **Odpisy - daňové** |  | **252 500,00** | | **252 500,00** | | **252 500,00** | |

## Peňažné toky

Hárok peňažné toky agreguje všetky vstupy finančnej analýzy v agregovanej forme na jednom mieste. Na tomto hárku sa dopĺňajú niektoré ďalšie vstupy na základe ktorých dochádza k výpočtu výsledku finančnej analýzy vrátane výšky oprávnených výdavkov a NFP v členení podľa zdrojov financovania.

### Obnova zariadenia s kratšou dobou životnosti

S obnovou zariadenia s kratšou dobou životnosti je potrebné kalkulovať vtedy, pokiaľ je v rámci projektu používaný investičný majetok s rozdielnou životnosťou. Je preto pravdepodobné, že zariadenia s kratšou životnosťou bude potrebné v priebehu prevádzky projektu kompletne vymeniť.

***Príklad:*** *V rámci KC sa v roku 2022 obstaralo technologické vybavenie so životnosťou 6 rokov (bolo zaradené do druhej odpisovej skupiny). Keďže referenčné obdobie končí v roku 2031 je potrebné najneskôr v roku 2028 (2022+6) kalkulovať s obnovou tohto technologického vybavenia.*

|  |  |  |  |  |  |
| --- | --- | --- | --- | --- | --- |
| Hodnoty sú uvádzané v stálych cenách | **2019** | **.....** | **2028** | **....** | **2031** |
|  |  |  |  |  |  |
| Obnova zariadenia s kratšou životnosťou |  |  | 100 000,00 |  |  |

Výdavky spojené s výmenou sa neuvádzajú ako súčasť prevádzkových výdavkov, ale v samostatnom riadku *Obnova zariadenia s kratšou životnosťou* v hárku Peňažné toky a v hárku Odpisy - daňové v príslušnom roku a riadku podľa odpisovej skupiny.

V textovej časti alebo v samostatnej tabuľke sa popíše, ako boli tieto výdavky určené, z akých položiek pozostávajú a z akých zdrojov bude obnova financovaná.

V prípade, že referenčné obdobie finančnej analýzy je dlhšie ako ekonomická životnosť majetku, ale s jeho obnovou sa neplánuje, je potrebné popísať, ako bude zabezpečená prevádzka po skončení životnosti, aby nedošlo k jej ohrozeniu.

## Stanovenie zostatkovej hodnoty

Zostatková hodnota investície je hodnota, ktorú bude mať majetok v poslednom roku referenčného obdobia finančnej analýzy.

Zostatková hodnota investície sa zahrnie do výpočtu diskontovaných čistých príjmov projektu iba vtedy, ak príjmy prevyšujú prevádzkové výdavky.

**Pozor: Ak sa predpokladá, že po ukončení ekonomickej životnosti majetku dôjde k jeho obnove, výdavky spojené s obnovou majetku sa vo finančnej analýze uvádzajú len pri majetku, ktorého ekonomická životnosť je kratšia než referenčné obdobie finančnej analýzy** (viď kapitola Stanovenie investičných výdavkov – Obnova majetku s kratšou dobou životnosti). Ekonomická životnosť hlavnej časti investície nepodlieha obnove počas referenčného obdobia, keďže referenčné obdobie je nastavené tak, aby korešpondovalo s ekonomickou životnosťou hlavnej časti investície (hlavných aktív/majetku investície, ktorých životnosť musí zodpovedať referenčnému obdobiu).

Zostatková hodnota investície sa zadáva v hárku Peňažné toky projektu do riadku „Zostatková hodnota investície na konci obdobia“ – bunka B52.

Nižšie sú uvedené možné metódy určenia zostatkovej hodnoty investície – ak ekonomická životnosť investície presahuje referenčné obdobie, resp. ak majetok už nebude ďalej používaný.

**Ak ekonomická životnosť majetku presahuje referenčné obdobie**

Pri tejto metóde je potrebné určiť, aké peňažné toky budú z majetku plynúť v jeho posledných rokoch ekonomickej životnosti, čo vyžaduje dodatočné výpočty a odhady.

***Príklad:*** *Referenčné obdobie finančnej analýzy je 13 rokov (10 rokov fungovania KC + doba od začiatku realizácie aktivít projektu). Projektovaná životnosť investície však bude až 15 rokov. Ak v posledných dvoch rokoch životnosti investície (15 rokov – 13 rokov = 2 roky) budú prevádzkové výdavky spojené s týmto majetkom dosahovať 4 500 Eur a príjmy z prevádzky 5 600 Eur, potom sa zostatková hodnota investície vypočíta ako 2 x (5 600 Eur - 4500 Eur) = 2 200 Eur.*

**Ak majetok už nebude ďalej používaný**

Príjmy z likvidácie majetku:

Uvedený postup sa aplikuje v prípadoch, ak je možné majetok, ktorý tvoril súčasť projektu odpredať. Príjem z tohto odpredaja bude predstavovať zostatkovú hodnotu investície. Majetok je tiež možné napr. predať do zberných surovín. Príjem z predaja šrotu bude opäť kalkulovaný ako zostatková hodnota investície.

### Výsledok finančnej analýzy a štruktúra financovania

Po vyplnení všetkých relevantných údajov do finančnej analýzy sa automaticky vypočítajú výsledky.

Finančná udržateľnosť – peňažné toky

Projekt je finančne udržateľný (prevádzka je udržateľná) ak sú peňažné toky projektu každý rok referenčného obdobia kladné.

V hárku Peňažné toky sú v riadku *Peňažné toky , Tvorba fondu prevádzky* napočítané všetky peňažné toky projektu v danom roku. Môže sa stať, že v niektorom roku bude peňažný tok záporný (napr. ak sa v danom roku vykonáva obnova zariadenia s kratšou dobou životnosti), táto záporná hodnota by však mala byť vykrytá kladným peňažným tokom v predchádzajúcom roku, t.j. kumulovaný peňažný tok *Fond budúcej prevádzky (kumulatívne)* by mal byť kladný.

Fond budúcej prevádzky (kumulatívne) by mal byť kladný v každom roku referenčného obdobia.

|  |  |  |  |  |
| --- | --- | --- | --- | --- |
| Hodnoty sú uvádzané v stálych cenách | **2019** | **2020** | **....** | **2031** |
|  |  |  |  |  |
|  |  |  |  |  |
| **Peňažné toky, Tvorba fondu prevádzky** | 20 000,00 | 4 640,24 | 4 576,74 | 4 510,98 |
| **Fond budúcej prevádzky (kumulatívne)** | 20 000,00 | 24 640,24 | 29 216,98 | 33 727,96 |
| **Prevádzkové dotácie** |  | 1 500,00 | 1 500,00 | 1 500,00 |
| **Kumulované peňažné toky po zohľadnení prevádzkovej dotácie** | 20 000,00 | 26 140,24 | 32 216,98 | 38 227,96 |


V prípade, ak bude *Fond budúcej prevádzky (kumulatívne)* v niektorom roku záporný, je žiadateľ/prijímateľ povinný preukázať dofinancovanie prevádzky prostredníctvom prevádzkovej dotácie, alebo (v prípade, ak je žiadateľom/prijímateľom obec) na vrub obecného rozpočtu. V takom prípade vyplní pole prevádzkové dotácie v takej hodnote, ktorá zabezpečí kladný kumulovaný peňažný tok fondu budúcej prevádzky (kumulatívne) v každom roku referenčného obdobia.

Možným riešením je tiež získať prekleňovací úver, alebo dohodnúť si s bankou odklad splátok úveru tak, aby splátky úveru dokázal žiadateľ/prijímateľ pokryť z prevádzkových príjmov projektu v danom roku.

Žiadateľ/prijímateľ je povinný v textovej časti finančnej analýzy popísať, z akých zdrojov zabezpečí chýbajúce financovanie projektu. Zároveň je povinný vierohodným spôsobom preukázať, že disponuje zdrojmi na dofinancovanie prevádzky (napr. úverová zmluva, výpis z bankového účtu, ktorý slúži výlučne na financovanie prevádzky, uznesenie zastupiteľstva a pod. viac viď príručka pre prijímateľa)

|  |  |
| --- | --- |
| **Diskontované príjmy a výdavky** |  |
| Diskontované príjmy z prevádzky + diskontovaná zostatková hodnota investície | 518 761,00 |
| Diskontované výdavky na prevádzku + diskontované výdavky na obnovu zariadenia s krašou životnosťou | 172 920,33 |
| Diskontovaný čistý príjem | 345 840,67 |
| Diskontované investičné výdavky (bez rezervy) | 1 895 705,57 |
|  |  |
| **Finančná medzera - FNPV(C)** | **1 549 864,91** |
| **Miera finančnej medzery (MFM)** | **81,76%** |

Následne je nevyhnutné zodpovedať niekoľko kľúčových otázok ohľadne toho, či sa aplikujú pravidlá štátnej pomoci, z akého fondu bude poskytnutý príspevok a aký je región prijímajúci pomoc.



Po vyplnený týchto údajov finančná analýza uvedie výšku oprávnených výdavkov projektu po zohľadnení čistého príjmu.

|  |  |
| --- | --- |
| **Celkový oprávnený výdavok po zohľadnení MFM v stálych cenách roku 2019 bez rezervy** | **1 676 010,82** |

Ďalej je žiadateľ/prijímateľ povinný vyplniť tabuľku spolufinancovania oprávnených výdavkov v súlade s podmienkami výzvy uvedenými v časti "Financovanie projektu ".

***Príklad:*** *Žiadateľom/prijímateľom je obec, ktorej v súlade s podmienkami výzvy (tá je v súlade so Stratégiou financovania) prislúcha nasledovná štruktúra spolufinancovania oprávneného výdavku, 85 % EÚ, 10 % ŠR a 5 % vlastné zdroje.*

Žiadateľ/prijímateľ vyplní:

|  |  |
| --- | --- |
| **Zdroje financovania (v %)** |  |
| EÚ zdroj | 85,00% |
| ŠR zdroj | 10,00% |
| VZ zdroj | 5,00% |

Finančná analýza následne vypočíta štruktúru financovania oprávnených výdavkov:

|  |  |
| --- | --- |
| **Zdroje financovania (v EUR)** |  |
| EÚ zdroj | 1 424 609,20 |
| ŠR zdroj | 167 601,08 |
| VZ zdroj 1 (spolufinancovanie finančnej medzery) | 83 800,54 |
| VZ zdroj 2 (neoprávnené výdavky + čistý príjem) | 383 989,18 |
|  |  |
| **VZ celkom** | **467 789,72** |
| Žiadateľ/prijímateľ sa následne musí rozhodnúť, z akých zdrojov pokryje požiadavky na vlastné spolufinancovanie (riadok *VZ celkom*).  Spolufinancovanie žiadateľa/prijímateľa môže byť pokryté z vlastných zdrojov žiadateľa/prijímateľa, alebo prostredníctvom bankového úveru. V prípade, ak bude žiadateľ/prijímateľ čerpať bankový úver, je potrebné vyplniť tabuľku v hárku Úver, kde sa uvedie výška čerpaného úveru v jednotlivých rokoch spolu so splátkami istiny a úrokov. | |
| FRR (C) - finančné výnosové percento projektu | **-7,0168%** |
| FRR (K) - finančné výnosové percento zdrojov žiadateľa | **0,1767%** |

**Zohľadnenie výsledkov finančnej analýzy**

FNPV(C) < 0

FNPV(K) ≤ 0

FRR(C) < 0

FRR(K) ≤ diskontná sadzba (4%)

Kumulovaný peňažný tok - Fond prevádzky (kumulatívne) je kladný počas celého referenčného obdobia.

**Projekt je možné podporiť.**

## Prenos výsledku finančnej analýzy do podrobného rozpočtu projektu

Ex-ante finančná analýza

V podrobnom rozpočte projektu vyplní žiadateľ/prijímateľ stĺpec MFM, do ktorého vpíše výsledok finančnej analýzy. Oprávnený výdavok prenásobený MFM je konečným oprávneným výdavkom.

MFM podľa výsledku finančnej analýzy sa aplikuje len na výdavky súvisiace s budovaním infraštruktúry KC.

MFM predstavuje 100 % pri položke rezervy 930 Rezerva na nepredvídané výdavky a výdavky na mäkké opatrenia, t.j. bežné výdavky pre činnosť kreatívnych centier a podporné aktivity.

Ex-post finančná analýza

Obdobím spôsobom sa prenesie aj výsledok finančnej analýzy ex-post, pričom v takom prípade sa MFM vypočítané ex-post aplikuje už na skutočne vynaložené oprávnené výdavky (vrátane rezervy ak sa stala skutočným výdavkom). MFM sa neaplikuje ani v tomto prípade na bežné výdavky prevádzky KC a podporné aktivity.

# monitorovanie

**Monitorovanie čistých príjmov**

SO vykonáva pravidelné posudzovanie a monitorovanie peňažných tokov v troch fázach projektu:

1. v rámci odborného hodnotenia žiadosti o NFP (pri predkladaní ex-atne finančnej analýzy);
2. počas realizácie projektu – sledovanie prebieha formou pravidelných monitorovacích správ (s príznakom výročná, alebo záverečná), ktoré je prijímateľ povinný pravidelne predkladať;
3. počas monitorovacieho obdobia po ukončení realizácie projektu – formou následných monitorovacích správ.

Prijímateľ je povinný viesť svoje účtovníctvo tak, aby bol schopný v rámci monitorovacích správ jednoznačne identifikovať všetky príjmy a výdavky spojené s daným projektom. V prípade, ak nie je možné jednoznačne priradiť napr. presnú výšku príjmov k projektu, prijímateľ musí zabezpečiť a zdôvodniť použitie čo najpresnejšieho oprávneného podielu vzťahujúceho sa k projektu.

Monitorovanie zahŕňa tiež povinnosť žiadateľa/prijímateľa predložiť ex-post finančnú analýzu.

Ex-post finančná analýza sa predkladá pri záverečnej monitorovacej správe a poslednej (piatej) následnej monitorovacej správe.

Žiadateľ/prijímateľ môže byť vyzvaný SO na vypracovanie ex-post finančnej analýzy aj v inom období a to najmä v prípade, kedy sa na základe monitorovacích postupov identifikuje, že na úrovni projektu došlo, resp. mohlo dôjsť k takým zmenám, ktoré predstavujú tzv. zmenu podmienok projektu generujúceho príjem.

Prípadný rozdiel v hodnote NFP vypočítanej na základe MFM ex-ante oproti hodnote vypočítanej na základe MFM ex-post môže byť predmetom vratky NFP alebo jeho časti, ak sú splnené podmienky pre tzv. podstatnú zmenu pre projekt generujúci príjem, t.j. kedy bude rozdiel medzi MFM vypočítanou   
ex-ante a MFM vypočítanou ex-post viac ako 10 %. Viac viď príručka pre prijímateľa.

1. Uvedené zahŕňa okrem iného aj povolenie tvorby a využívania fondu prevádzky na financovanie služieb kreatívneho centra [↑](#footnote-ref-1)
2. Podľa § 1, ods. 2, písm. h) zákona 659/2007 Z. z. sú jednotkové ceny konečné ceny za kilogram, liter, meter, meter štvorcový, meter kubický výrobku, alebo inú jednotku množstva, ktorá sa bežne používa pri predaji konkrétneho výrobku, vrátane sadzobníkov cien, taríf cien a ďalších prvkov cien alebo iných majetkových hodnôt, ktoré sú vyjadrené v peniazoch a ktoré slúžia ako veličiny alebo základňa na čiastkové výpočty alebo výsledné prepočty konečných peňažných súm, ktoré majú byť skutočne zaplatené alebo vyúčtované. [↑](#footnote-ref-2)
3. Podľa § 5, ods. 2 vyhlášky MH SR č. 97/2008 Z. z. [↑](#footnote-ref-3)
4. Daňové odpisy sa následne použijú v hárku „Peňažné toky“ pre výpočet zníženia dane z príjmu. [↑](#footnote-ref-4)
5. Vstupnú cenu majetku je možné zadať v ľubovoľnom roku. Takto je možné do plánu daňových odpisov zaradiť napr. i odpisy zariadení s kratšou dobou životnosti, ktoré budú v priebehu časového horizontu viackrát obmieňané. [↑](#footnote-ref-5)